Kaapse student doodgery toe hy skelms agternasit | Netwerk24
Kortlys krimp vir begroting-toppos in parlement
Die kortlys vir die pos van die direkteur van die parlementêre begrotingskantoor (PBO) het tot ses gekrimp en 'n subkomitee van die parlement het hulle Dinsdag ondervra.
Deur Warda Meyer 04 Augustus 2020 18:41
'n Kaapse student en deeltydse kelner wat Maandagaand selfoondiewe agtervolg het, is dood toe hy onder die wiele van die skelms se voertuig beland het.
Wyle Braden Cannoo (22), wat by Jakes-restaurant in Steenberg Village gewerk het. Foto: Nina Devlin Facebook
Braden Cannoo (22) van Lakeside, wat by Jakes-restaurant in Tokai, Kaapstad, gewerk het, is op sosiale media as die jong slagoffer geïdentifiseer.
Sers. Noloyiso Rwexana, Wes-Kaapse polisiewoordvoerder, sê die polisie ondersoek 'n saak van moord en diefstal.
"Volgens inligting het drie mans en 'n vrou omstreeks 19:30 by die restaurant in Steenberg Village ('n winkelsentrum) ingestap. Die vier het voorgegee dat hulle klante is, maar het uitgeloop voordat hulle by 'n tafel aangesit het. Oomblikke later is opgemerk dat een van die werknemers se selfone gesteel is."
Rwexana sê die kelner het die diewe agternagesit.
Braden Cannoo (22) Foto: Jakes Restaurant Facebook
Hy het altyd absoluut enigiets gedoen om iemand in nood te help, selfs om sy lewe te gee.
"Die drie mans het in 'n Avanza gespring, maar die vrou het agtergebly. Die kelner het toe op die enjinkap van die boewe se voertuig gespring terwyl hulle probeer wegkom het, en hy is van die voertuig afgeslinger. Die voertuig het oor die kelner gery en hy is vir 'n ent agter die voertuig aangesleep."
Rwexana sê die voorval het in Reddamlaan plaasgevind en die jong man is op die toneel aan sy beserings dood.
Die vroulike verdagte is op 'n aanklag van diefstal van 'n selfoon in hegtenis geneem.
"Speurders van Kirstenhof ondersoek 'n saak van moord. Enigiemand met meer inligting word versoek om sers. Brink by 021 702 8900 of die bevelvoerder kapt. Alexander by 082 469 2578 te bel."
Die Facebook-inskrywing van Braden Cannoo se vriendin. Foto: Nina Devlin Facebook
Nina Devlin, Cannoo se meisie, het 'n hartverskeurende boodskap op Facebook geplaas waarin sy sê: "Braden Angus Cannoo is op Maandag 3 Augustus buite Jakes, Steenberg, vermoor terwyl hy probeer het om 'n geringe onreg reg te stel en 'n vreemdeling te help. Hy is 'n held. Hy was 22 jaar oud, gebore op 07/11/97. Hy was 'n Wynberg-seun. Hy het deeltyds as kelner by Jakes gewerk terwyl hy bedryfsingenieurswese studeer het.
"Hy was die vriendelikste en 'n barmhartigste mens wat ek geken het. Daar word grappenderwys na hom verwys as 'n 'moeder' omdat hy altyd vir almal omgegee het. Hy het altyd absoluut enigiets gedoen om iemand in nood te help, selfs om sy lewe te gee. Die wêreld het 'n werklik mooi mens verloor. Hy was my beste vriend, my eerste liefde en my hart vir 4,5 jaar. Ek is lief vir jou, Braden Cannoo. Vir ewig en ewig, maak nie saak wat nie, net soos ons belowe het."
Devlin het ook haar innige meegevoel uitgespreek met Cannoo se familie, veral sy gebroke ouers, Steve en Heatherlee, en sy kleinsus, Morag.
Intussen het David Ellis, eienaar van die restaurant, op sosiale media hulde gebring aan die jong man.
Ellis was by navraag nie beskikbaar nie en was glo besig met 'n vergadering oor berading vir personeel van die restaurant.